Nestemäiset pingviinit

**Nestemäiset pingviinit** on arkkitehti Jari Läimiskän vuonna 84 BWE esittämä luettelo objekteja ja käsitteitä, jotka hänen mukaansa on koottava yhteen suureksi mekanismiksi, jolla estetään Poirot-dimensiota valloittamasta todellisuutta vuonna 100 000 AWE. Läimiskän esitys perustuu Väinämöisen vuonna 450 091 BWE Tuulikaapissa nauhoittamaan 2 minuuttia pitkään äänitteeseen, jonka sisältämästä hurinasta voidaan Läimiskän mukaan dekoodata varoitus Poirot-dimension lähestymisestä, invaasion ajankohta ja sen estämiseen tarvittavat toimenpiteet. Luettelosta on tiettävästi olemassa vain yksi valokuva (oikealla), ja on epäselvää, jatkuuko luettelo kuvan ulkopuolella. Häivemiehet ovat aloittaneet paperisodan valokuvassa näkyvän materiaalin kokoamiseksi vuoteen 100 000 AWE mennessä.

## Luettelon sisältö

### Geometrinen tilavuussarja

Geometrinen tilavuussarja, eli ns. kristallikuutiot, on sarja eri tilavuuksisia kuution muotoisia kristallikappaleita, joiden avulla testataan kaiteiden määräystenmukaisuus. Määräykset asetti Limingus Chydenius oltuaan audienssillä sahalla, jossa hänen perintökuutionsa sinkoutuivat kaiteessa olevan reijän läpi konesaliin ja Stainholt-luokan puunsurvoja kaatui niiden päälle. Ajantasaiset mitoitusohjeet on esitetty Reima Tapola -kortistossa. Virheellisen kaiteen asentajalle määrätään särkyneiden kristallikuutioiden hinnan lisäksi 0,8:n triljoonan Shrekelin maksu, riippumatta siitä, oliko kaiteen asentaja vastuussa asiasta, tai oliko hän gerbiili, tai oliko kaide virheellinen.

### Geometriset kappaleet

Geometrisen kappaleen määritteleminen yksiselitteisesti on mahdotonta, mutta aiheesta kiinnostuneille matemaatikot ovat pystyttäneet kolmanteen ulottuvuuteen tornin, jossa on yksi jokaista mahdollista geometristä kappaletta, lukuunottamatta Gaussin pylvästä, joka on tekijänoikeussuojattu. Tornin sijainnista kolmannessa ulottuvuudessa voidaan kuitenkin päätellä, että geometrisen kappaleen on oltava vähintään 3-ulotteinen, lukuuottamatta Gaussin pylvästä, jonka kohdalla päätelmää ei saatavilla olevien tietojen perusteella voida osoittaa todeksi. Esimerkkejä geometrisistä kappaleista ovat pyramidi, tesserakti, Gömböc, potaska ja ns. ”Platonin nojatuoli”, joka on muuttunut geometrisestä kappaleesta hirviöksi, jonka väitetään vaanivan turisteja Bgaalin vuoristossa. Geometrisellä kappaleella voidaan myös tarkoittaa sävellettyä musiikkiteosta, joka sisältää merkittäviä määriä kubistista suttua. Tällainen kappale ei kuitenkaan ole nestemäinen pingviini.

### Geometriset kuviot

Geometrinen kuvio on yleistermi kaikelle geometrialle, joka ei ole geometrinen kappale, eli kaikelle alle 3-ulotteiselle geometrialle. Mikäli joskus kuitenkin osoitetaan, että Gaussin pylväs täyttää tämän vaatimuksen, määritelmä on täyttä potaskaa. Koska potaska on myös geometrinen kappale, tässä tilanteessa geometrisen kuvion määritelmä pitää käydä viemässä kolmanteen ulottuvuuteen matemaatikkojen kappaletorniin, joka voi kaatua tämän seurauksena. Esimerkkejä tämänhetkisen määritelmän mukaisista geometrisistä kuvioista ovat kolmikulmainen neliö, nelikulmainen kolmio, pesuhuoneellinen kaksio, kaksikulmio, yksiö (ääretön), oblonki, Roobergin sorsa ja paperilumihiutale.

### Geometriset palat

Okei. Nyt tämä alkaa menemään hieman omituiseksi. Geometriset palat on hämärä käsite, jolla viitataan hajanaiseen valikoimaan erilaisia kaksi- ja useampiulottuvuuksisia geometrisiä kappaleita, kuvioita, ynnä muita (mitähän tähänkin sisältyy?) ja jota viskotaan ympäriinsä ilman mitään tarkoituksenmukaista kohtuullisuutta ja määritelmää. Ainoa asia, joka on virallisesti määritelty geometriseksi palaksi, on 50x75x100mm:n massiivipuupala, jonka toinen 50x100mm:n tahko on viistetty 30 asteen kulmassa. Vaikka tällaisen puupalan käyttötarkoitukset ovat moninaiset, sen esiintyminen geometristen palojen lippulaivana on tehnyt asiasta vielä harhaanjohtavamman ja epähoukuttelevamman kaikelle tieteelliselle tutkimukselle. Geometriset palat on siksi edelleen lähes kokonaan laiminlyöty kappale nestemäisten pingviinien joukossa.

### Geometriset peilit

Geometrisiä peilejä ovat kaikki peilit, koska ei-geometristä peiliä ei ole vielä keksitty.

### Gesso

Pääartikkeli: Gesso
Gesso on hyvä pohjustus- ja alkuaine, jota voi läiskiä mielin määrin :)

### Graafinen harjoitus

Graafinen harjoitus on nollapainovoimakoe, jossa Gessoa läiskimällä on muodostettava tärisevälle seinäpinnalle suurenmoisia kuvioita maksimaalisella nopeudella. Graafinen harjoitus on osa gessonläiskinnän mestaritutkinnon päättökoetta.

### Grafiittikiteen malli

Grafiittikide on merkityksellinen objekti, joka määrää todellisuuden kaikkien kidemuotoisten alkuaineiden kiderakenteen. Se muodostuu absoluuttisen puhtaasta grafiitista, se on 12 mikronia korkea ja sijaitsee tyhjiökammiossa Muinaisten kanslian takana. Grafiittikiteen malli puolestaan on kaksoisgurbaniumista tehty neliön muotoinen läpyskä, joka on upotettu Muinaisten kanslian takaseinään, ja josta Grafiittikide kopioi kiderakenteen muuttamiseen tarvittavan informaation, mikäli muutoksia päätetään tehdä. Tämän jälkeen kaiken todellisuudessa olevan kiderakenteisen materian kiderakenne muuttuu välittömästi Grafiittikidettä vastaavaksi. Vuonna 2620 BWE epäilyttävän komea hovinarri ja tubettaja Hooz Kagenius meni kansliaan ja vaihtoi mallin Kekkosen muotokuvaan, millä oli hupsut seuraukset.

### Grafiittikynä

Kun Muinaiset huomasivat, että kaikki todellisuuden aineet kristalloituivat vastaamaan Kekkosen muotokuvaa, he loivat Grafiittikynän. Sillä piirrettin kanslian lattiana toimivaan hiukkasvalliin viiva, jonka ylittämisestä seuraa mielivaltainen määrä rangaistuksia. Tämän tarkoituksena oli estää Kageniusta ja muita helppoheikkejä hupsuttelemasta Grafiittikiteen kanssa. Asia ei olekaan sen koommin toistunut, ja uusi Grafiittikiteen malli on pysynyt paikoillaan. Vuodesta 120 BWE kanslian lattiassa on ollut kaakelointi, minkä vuoksi viiva ei ole enää näkyvissä, eikä rangaistuksia siksi voida toimeenpanna. Muinaiset eivät kuitenkaan ole kommentoineet asiaa. Harhaanjohtavasta nimestä huolimatta Grafiittikynä on todennäköisesti toimintaperiaatteeltaan kuulamustekynä, ja nimi on johdettu sen kytköksestä Grafiittikiteeseen. Grafiittikynän nykyinen olinpaikka ei ole tiedossa.

### Grafiittiliidut

Grafiittiliidut, nimestään huolimatta, eivät liity Grafiittikiteeseen, saati sitten Grafiittikynään, vaan suolakääpiö Florbord Harmaajalkaan, joka lanseerasi vuonna 616 402 BWE (itsensä mukaan nimetyt) Grayfeet-liidut, jotka kansan suussa vispautuivat myöhemmin Grafiittiliiduiksi. Huom! Älä tästä huolimatta pistä grafiittiliituja suuhusi, ja odota niiden vispautuvan! Grafiittiliidut ovat kaikki mustia ja niiden halkaisija on 19,01 mm. Grafiittiliitujen pituus riippuu siitä, kuinka paljon niitä on käytetty.

### Gratnellin muovilaatiko

Gratnellin muovilaatiko on ajatuskoe, jonka kehitti Klorboslainen filosofologi ja muovikko Hyrasdipastos Gratnell. Se on pääominaisuuksiltaan verrattavissa laatikkoon, jossa Schrödingerin kissaa pidetään. Kuvittele, että laatikossa on läjä grafiittiliituja ja laatikon kansi on kiinni. Nyt sinun on vastattava kysymykseen ”kuinka monta grafiittiliitua laatikossa on, ja minkä värisiä ne ovat?” Tämä dilemma on suoraan verrattavissa tilanteeseen, jossa ns. Thompsonin lamppu kytketään liiketunnistimeen, ja Thompson itse liukuu toistuvasti sen edestä niin, että jokainen toisto kestää puolet edellisestä, kunnes tätä on toistettu äärettömän monta kertaa. Tämän jälkeen voidaan kysyä, onko lamppu päällä vai pois päältä, mikä on suoraan verrattavissa kysymykseen Gratnellin muovilaatikossa olevista grafiittiliiduista. Ajatuskokeen ongelmat ovat 1) Gratnellin muovilaatiko on läpinäkyvä, joten liidut on mahdollista nähdä avaamatta laatikkoa, ja 2) sanassa ’muovilaatiko’ on kirjoitusvirhe.

### Grillit ja tarvikkeet

Grillit ja tarvikkeet ovat suurimpia koneistetun porsaan ohella nyky-yhteiskunnan käärmemäisimmässä inventaariossa, Korvatunturin konehallin tyhjennyksessä, löytyneitä geometriassaan epätyydyttäviä laitteita, jotka yksimielisesti koottiin osastoon ”Grillit ja tarvikkeet” Perunassa (Glarpinzin koalition juhlatila), eikä kukaan seurannut tätä eriävällä puheenvuorolla. Tämän johdosta puheenjohdottaja Wezz Kaakkenholmin toimesta olisi Kaakun Tunkiolle pudottavan kääntö-oven luukut avattu ja kokous päätetty. Näin kuitenkin tapahtui, mikäli hyväksytään aksiooma ”Wezz Kukkenholm ja varapuheen\_johdin Daugajig Gefilus-Alqaali eivät aikahypyn takia kokousta edeltävänä ajanjaksona muuttaneet kokouspöytäkirjan, joka Boolelaisen käytännön sanelemana kirjoitetaan ennen kokousta, kieltä erittäin vahvaksi Raaka-vihannesiumin murteeksi, jota ei tule kääntää millään Todellisuuteen kuuluvalla lisäosalla ja siten varmistaneet oman näkemyxensä ylivoimaisuuden™”, kuten on tieteellisessä yhteisössä pääosin hyväksytty näkemys. Grilleihin ja tarvikkeisiin kuuluu mm. erilaisia kaasu-, puuhiili-, fuusio- ja heijastuskäyttöisiä grillejä ja paahtimia, sekä niihin liittyviä teräs- ja muovilastoja, läpyttimiä, vispilöitä, tuulettimia sekä muita hipsuttimia ja hüpsüttimiä. Koko esineistö on lueteltu peltilevyssä, joka on tilattavissa Glarpinzin web-kaupasta.